Սաթենիկ Մկրտչյան

Սաթենիկ Մամիկոնի Մկրտչյան (), հայ արձակագիր, թարգմանիչ։ Հայաստանի գրողների միության անդամ (1989)։

Կենսագրություն 
Սաթենիկ Մկրտչյանը ծնվել է 1946 թվականին, Լենինականում։ Ավարտել է Լենինականի բժշկական ուսումնարանը, ապա Երևանի պետական համալսարանի բանասիրական ֆակուլտետը։ 1989 թվականից Հայաստանի գրողների միության անդամ է, աշխատել է Հայաստանի գրողների միության պրոպագանդայի բյուրոյում, հրատարակչություններում («Արևիկ», «Անահիտ»), հիմնադրել և հրատարակել է «Արծվիկ» մանկապատանեկան հանդեսը։ Սաթենիկ Մկրտչյանի ստեղծագործությունները տպագրվել են հայաստանյան և արտասահմանյան մամուլում և հանդեսներում, այդ թվում Կահիրեի «Արև» հանդեսում։ Խմբագրել է նաև իրավաբանական աշխատություններ։

Ստեղծագործություններ 
Սաթենիկ Մկրտչյանի վիպակները և պատմվածքները տրագրվել են ռուսական մամուլում, մասնավորապես, «Յունոստ» ամսագրում տպագրված նրա «Հին քաղաքի ամենածեր հնակարկատը» «Կիևնաուչֆիլմը» վերածել է մուլտիպլիկացիոն կինոնկարի։ Հրատարակվել են նրա «Դաշտային ծաղիկներ» (վիպակ, 1980 թվական), «Քառասունվեց ահեղ հնդկացիներ» (վիպակ, 1984 թվական), «Վերադարձ» (պատմվածքների ժողովածու, 2006 թվական), «Այրված կենդանակերպ» (վեպ, 2011 թվական), «Մերկ ինչպես Ադամը» (պատմվածքներ, 2013 թվական) և այլ գրքեր։ Թարգմանել է Սերգեյ Յակովենկոյի «Զարուհի Դոլուխանյան և Պավել Լիսիցյան» (2012), «Մոգական Զարուհի Դոլուխանյանը» (2012) և այլ երկեր։

Սաթենիկ Մկրտչյանի համար ներշնչանքի աղբյուր են եղել այնպիսի գրողներ, ինչպիսիք են Ամբրոզ Բիրսը, Օ. Հենրին, Խուլիո Կորտասարը, Ուիլյամ Ֆոլքները, Գաբրիել Գարսիա Մարկեսը և այլք։

Երկեր 
 Մերկ ինչպես Ադամը (պատմվածքներ) Երևան, 2013
 Այրված կենդանակերպ (վեպ), Երևան, 2011
 Վերադարձ (պատմվածքների ժողովածու) Երևան, 2006
 Քառասունվեց ահեղ հնդկացիներ (վիպակ) Երևան, 1984
 Դաշտային ծաղիկներ (վիպակ) Երևան, 1980

Թարգմանություններ 
 Սերգեյ Յակովենկո, Զարուհի Դոլուխանյան և Պավել Լիսիցյան, Երևան, 2012
 Սերգեյ Յակովենկո, Մոգական Զարուհի Դոլուխանյանը, Երևան, 2012

Պարգևներ 
 Մոսկվայի նոր իրավաբանական ինստիտուտի Ոսկե մեդալ, 2006
 Ճապոնիայում մանկապատանեկան պատմվածքի մրցույթի առաջին մրցանակ, 2002
 Երիտասարդ ստեղծագործողների քաղաքային ամենամյա մրցույթների պատվոգրեր
 Մկրտչյանի առաջին տպագրված պատմվածքն արժանացել է «Սովետական դպրոց» թերթի առաջին մրցանակին

Ծանոթագրություններ

Արտաքին հղումներ 
 Սաթենիկ Մկրտչյան/ Գրական թերթ

Հայ արձակագիրներ
Հայ թարգմանիչներ
Հայաստանի գրողների միության անդամներ
ԵՊՀ շրջանավարտներ